पाएं अपने शहर की ताज़ा ख़बरें और फ्री ई-पेपरडाउनलोड करें
जोधपुर। राजस्थान संगीत नाटक अकादमी की वर्ष 2013-14 की पहली आम सभा व कार्यकारिणी की बैठक डॉ. अर्जुनदेव चारण की अध्यक्षता में गुरूवार को हुई। टाउनहॉल स्थित आर्ट गैलेरी में सुबह 11 बजे से अपराह्न 4 बजे तक चली बैठक हंगामेदार रही। बैठक में जहां बीकानेर के रंगकर्मी मधु आचार्य ने जोधपुर के दलपत परिहार को 5 के मुकाबले में 6 वोट से हराकर उपाध्यक्ष पद पर कब्जा जमाया वहीं बीकानेर के ही डॉ. श्रीलाल व जोधपुर के प्रो. राजेन्द्र वैष्णव को कार्यकारिणी सदस्य के रूप में मनोनीत किया गया।
सूत्रों के अनुसार बैठक में कुमार राजीव के प्रस्ताव पर हंगामा हुआ जिसमें अध्यक्ष के विरोध के बावजूद नाट्य निर्माण व मंचन योजना का सर्वसम्मति से अनुमोदन किया गया वहीं पिछले वर्ष आयोजित राष्ट्रीय व भाषाई नाट्य समारोह इस वर्ष के कार्यक्रम से हटाए गए। नई योजना के तहत प्रदेश के 10 चयनित रंग निर्देशकों में से प्रत्येक को 1.50 लाख रुपए का भुगतान किया जाएगा जिससे वे एक-एक नाटक तैयार करेंगे जिसके वर्ष भर में 3-3 शो होंगे।
अकादमी अध्यक्ष चारण ने बताया कि राज्य सरकार द्वारा गत वर्ष दिसंबर माह में घोषित कार्यकारिणी के बाद से ही उपाध्यक्ष व कोषाध्यक्ष पद के लिए चयन किया जाना प्रस्तावित था। गुरुवार को हुई बैठक में जहां उपाध्यक्ष पद के लिए बीकानेर के मधु आचार्य ने जोधपुर के दलपत परिहार को 5 के मुकाबले 6 वोट से हराया, वहीं दो सदस्यों का मनोनयन किया गया। बैठक के दौरान सदस्यों का कहना था कि राष्ट्रीय नाट्य समारोह तथा भाषाई नाट्य समारोह में प्रदेश से बाहर के रंगकर्मियों को 15-15 लाख रुपयों का भुगतान किया गया, जबकि नाट्य निर्माण योजना के तहत प्रदेश के 10 निर्देशकों को सिर्फ डेढ़-डेढ़ लाख देना होगा जो दोनों समारोह से आधा होगा, इससे न केवल स्थानीय निदेशक उच्च गुणवत्ता का नाटक तैयार कर सकेंगे वरन वर्ष पर अकादमी के पास नाटकों के मंचन की कमी भी नहीं रहेगी। सूत्रों के अनुसार बैठक में ओम शिवपुरी नाट्य समारोह, हास्य नाट्य समारोह सहित राजस्थानी नाट्य समारोह को भी जारी रखने बाबत सहमति हुई।
कार्यकारिणी अनदेखी पर सदस्यों ने किया विरोध
कार्यकारिणी की बैठक में सदस्यों ने गत वर्ष दिसंबर माह में गठित कार्यकारिणी के बाद इस वर्ष मार्च माह में उत्तर पूर्वी राज्यों की संस्कृति की झलक के कार्यक्रम में बिना कार्यकारिणी सदस्यों की सहमति से 10 लाख रुपए खर्च करने पर सवाल उठाए। सदस्यों का कहना था कि उक्त दस लाख रुपए अकादमी के अवार्ड समारोह के लिए रखा गया था, लेकिन अध्यक्ष ने बिना कार्यकारिणी सदस्यों को विश्वास में लिए उक्त राशि खर्च कर दी। अब अवार्ड के लिए इस वर्ष के बजट पर निर्भर रहना होगा। बैठक के बाद एक सदस्य ने बताया कि अध्यक्ष ने इसके लिए अपने विशेषाधिकार का हवाला देते हुए इस तरह के कार्य के लिए कार्यकारिणी की बैठक बुलाना गैर जरूरी बताया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn